text: [{"text_idx": "#000002", "text": "\u201cEvni til umhugsanar\u201d a\u0301 donskum \u201cStof til eftertanke\u201d er ein framsy\u0301ning vi\u00f0 tveimum f\u00f8royskum listakvinnum og einari i\u0301slendskari, sum letur upp i\u0301 Nor\u00f0urbryggjuni i\u0301 Keypmannahavn n\u00e6sta leygardag. Framsy\u0301ningin er vi\u00f0 verkum, virka\u00f0 u\u0301r kl\u00e6\u00f0um og ull, eftir try\u0301 listafo\u0301k u\u0301r Nor\u00f0uratlantshavi, sum \u00f8ll arbei\u00f0a vi\u00f0 bur\u00f0ardygd sum fortreyt fyri list teirra."}, {"text_idx": "#000003", "text": "Unga f\u00f8royska listakvinnan, Alda Mohr Ey\u00f0unardo\u0301ttir, er hugtikin av ull. Hon kennir seg \u201cheima\u201d i\u0301 ullini, men hon hevur eisini kensluna av, at virkan av ull hongur saman vi\u00f0 sorg. Sorgina yvir ta sannroyndina, at b\u00e6\u00f0i djo\u0301r og menniskju doyggja, og yvir ta\u00f0, at tilfar ver\u00f0ur vunni\u00f0 burtur u\u0301r \u00f8\u00f0rum li\u0301vfr\u00f8\u00f0iligum verum fyri, at vit menniskju kunnu halda okkum heit."}, {"text_idx": "#000004", "text": "I\u0301 verkum si\u0301num virkar Alda ullina vi\u00f0 umsorgan, b\u00e6\u00f0i ta\u0301 hon stoypir eina bundna hu\u0301gvu i\u0301 bronzu, sum mamma hennara bru\u0301kti sum barn, ta\u0301 hon skrivar yrkingar, og ta\u0301 hon evnar til st\u00f8rri skur\u00f0myndir og innsetingarlist (installatio\u0301nir)."}, {"text_idx": "#000005", "text": "Ragnhild Hjalmarsdo\u0301ttir H\u00f8jgaard er f\u00f8roysk kl\u00e6dnalistakvinna og -sni\u00f0gevi. Tilvirkan hennara tekur beinlei\u00f0is st\u00f8\u00f0i i\u0301 ull. Hon vil fegin vi\u0301sa vir\u00f0ing fyri hesum tilfarinum, sum er so ro\u0301tfest i\u0301 mentanini, hon kennir so v\u00e6l heimani\u0301fra\u0301, og sum hon fegin vil bera vi\u00f0 s\u00e6r inn i\u0301 eina bur\u00f0ardygga framti\u0301\u00f0."}, {"text_idx": "#000006", "text": "Arbei\u00f0i\u00f0 hja\u0301 Ragnhild vi\u00f0 ull er ro\u0301tfest i\u0301 eini greining av og huglei\u00f0ingum um, hvat hugtaki\u00f0 \u201cvir\u00f0i\u201d merkir. Ullin, sum a\u0301\u00f0ur var ein vir\u00f0isskapandi tilvirka\u00f0 v\u00f8ra, er i\u0301 i\u0301dna\u00f0arsamfelagnum eisini vor\u00f0in ein avlopsv\u00f8ra."}, {"text_idx": "#000007", "text": "I\u0301slendska kl\u00e6dnalistakvinnan Y\u0301ru\u0301rari (Y\u0301r Jo\u0301hannsdo\u0301ttir) er hugtikin av leiklutinum, kl\u00e6\u00f0i sp\u00e6la i\u0301 tilveru okkara. Hon arbei\u00f0ir vi\u00f0 troyggjum, blaka\u00f0ar burtur vegna sma\u0301ska\u00f0ar og blettir. Ska\u00f0arnir gerast eitt u\u0301tgangsst\u00f8\u00f0i fyri listarligum inntrivi, har sjo\u0301nliga umv\u00e6lingin \u00f8kir vir\u00f0i\u00f0 a\u0301 troyggjunum. Kl\u00e6dnaumv\u00e6lingin leingir um ti\u0301\u00f0ina, troyggjurnar kunnu bru\u0301kast, men a\u0301 ein stuttligan ha\u0301tt, laga\u00f0ur til einstaklingin, og sum gevur troyggjunum ein annan, listarligan ty\u0301dning, enn t\u00e6r hava bara sum bru\u0301kslutir."}]